Dôvodová správa

A. Všeobecná časť

Na rokovanie Legislatívnej rady vlády Slovenskej republiky sa predkladá ako iniciatívny materiál Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 21/2013 Z. z., ktorým sa vykonávajú niektoré ustanovenia Obchodného zákonníka (ďalej len „návrh nariadenia“). 
Návrh nariadenia sa predkladá v nadväznosti na konanie EU Pilot č. 5484/13/ENTR a formálne oznámenie Európskej komisie č. 2014-2100 týkajúce sa transpozície smernice 2011/7/EÚ o boji proti oneskoreným platbám v obchodných transakciách.
V súčasnosti je predvoleným (defaultným) systémom výpočtu úrokov z omeškania systém „fixných úrokov z omeškania“ a systém tzv. „variabilných úrokov z omeškania“ je systémom opčným. Navrhovaná zmena právnej úpravy predpokladá zmenu týchto režimov tak, že systém „fixných úrokov z omeškania“ bude systémom opčným a systém tzv. „variabilných úrokov z omeškania“ systémom predvoleným. Do aplikačnej činnosti súdov táto zmena významnejšie nezasiahne, keďže v rámci sporových konaní je žalobca povinný skutkovo vymedziť uplatňovaný nárok a teda tak ako doteraz zostane pre neho možnosť voľby medzi systémom fixným a variabilným.
Návrh nariadenia je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskej únie.
Materiál nemá finančný, ekonomický, environmentálny, sociálny vplyv ani vplyv na podnikateľské prostredie a informatizáciu spoločnosti.